就係媒體

就係媒體有限公司，簡稱就係媒體係一間喺2018年成立，總部設喺香港嘅傳媒企業。主要從事季刊《就係香港》出版，由《香港01》前總編輯龍景昌、前執行總編輯黃寶玉同埋《明報周刊》前創意總監黃炳培成立。

背景
龍景昌之前係《香港01》嘅總編輯，由頭一手一腳開辦《香港01》，創刊做到2018年3月先走，連同黃寶玉同埋黃炳培全部都喺《明報周刊》做過，之後三個一齊過檔搞《就係媒體》。

由於龍景昌同香港01老細于品海好熟，仍然係南海控股、南海旗下《大地傳播》、《多維傳媒》，《香港01》、《香港零一媒體》嘅董事。而于品海係南海控股嘅主要股東同董事會主席。佢專登澄清話于品海、《香港01》同《就係媒體》無關係，係獨立營運。

龍景昌任內爭議

龍景昌任內嘅《香港01》涉及過唔少同政治立場同編採自主有關嘅紛爭。

刪改六四事件解密檔案報道 
《香港01》喺2017年12月曾經發表一篇關於六四事件嘅文章，引述英國駐華大使館嘅解密資料，但原文發出後被撤換，略過咗好多原文嘅細節，亦刪減咗好多對解放軍士兵入城時嘅具體情況描述。

被修改嘅內容包括：

描述中國解放軍27軍喺天安門清場嘅時候，刪咗士兵向學生、平民同冇武器嘅士兵發動「無差別攻擊」嘅字眼。
 無武器嘅士兵同學生被到達現場嘅軍車「射殺」，修改後變成佢哋「中槍」。
 引述英方報告指裝甲車多次輾過屍體將佢哋壓成「餡餅」，附有英文原文，但呢啲文字同英文原文後來被刪去。

龍景昌接受《眾新聞》訪問時回應，被刪去係因為報道方式問題。

香港傳媒